而當時喺麥加，住咗一班叫古來氏人嘅部落，由於麥加地理環境啱啱接連幾個唔同嘅主要國家，令麥加成為當時經濟中心，而古來氏人亦因為咁而由遊牧變成定居，開始做生意，而「古來氏」正正就係從事貿易獲得利益咁解。由於麥加獨特地理位置，亦令佢對內對外都成為亞拉伯一個經濟中心，古來氏人通過對外做生意吸收唔同智識，同時又通過婚姻或者武力等手段，令其他部落變成自己人，古來氏人因為咁而變成亞拉伯最強大嘅部落，亦令麥加成為一個好繁榮嘅商業中心。